Kakawin Nītiśāstra/Pupuh 2
Puh II – wangśapatrapatita

1. 
bhūṣaṇa wastra mukya tĕkaping para jana mamilih
mukyanikāng bhinojana miñak dwijawara mamilih
strī gĕmuhing payodhara minukya hinamĕr ing akūng
śāstra wiśeṣa mukyanira sang muniwara pilihĕn.

2. 
uttamaning dhanolihing amet prih-awak aputĕran
madhyama ng arthaning bapa kaniṣṭa dhana saking ibu
niṣṭanikang kaniṣṭa dhana yan saka ring anakĕbi
uttamaning hinuttama dhanolihing anuku musuh

3.
dhāna wiśeṣa ring catur upāya kĕnakĕna kabeh
ring sama bheda daṇḍa tayaning dhana tan ana kĕna
sang maharĕp musuh catur upāya juga kĕnakĕna
byakta kasoraning ripu, balanta magalak ing ayun.

4.
haywa kaciryan ing para yadin hana kinatakutan
dhairya juga prihĕn galakaning balagaṇa malaga
tan hawamāna ring ripu musuhta mawuwuh agalak
bahni manahnirānggĕsĕngi tan hana pangucapira

5.
nora ‘na mitra manglĕwihane wara-guṇa maruhur
nora ‘na śatru manglĕwihane gĕlĕng ana ri hati
nora ‘na sih mahānglĕwihane sihikang atanaya
nora ‘na śakti daiwa juga śakti tan ana manahĕn

6.
kokila ring swaranya maka-rūpa kinalĕwihakĕn
strī maka-rūpa diwya kapatibra linĕwihakĕn
ring śruti dharma-śāstra guruwaktra kinalĕwihakĕn
ring kṣama rūpa sang parama paṇḍita linĕwihakĕn

7.
hemani sang mamukti dumadak tika tan ana guṇa
yowana rūpawān kula wiśāla tika paḍa hana
denika tanpa śāstra tan ateja wadana makucĕm
lwir sĕkaring śami murub abāng tan ana wanginika

8.
śīla pangawruheng kula sirang sujana panĕngĕran
ring wara-bhoga puṣ,tining awaknya juga panĕngĕran
sihning amitra sambhramanikātiśaya panĕngĕran
ring kṣama len upekṣa sira sang wiku panĕngĕrira

9.
makṣika śirśa taṇḍasika wiṣyanika tan ana len
mŗccika pucca buntutika wiṣya katinĕngĕtakĕn
sarpa ri danta rakwa wiṣa huntunika taya waneh
durjana sarwa sandhnika wiṣya mamĕpĕk ing awak

10.
śaktinikāng rare rudita mogha tinulung inamĕr
mina balanya ring bañu magöng maputĕran adalĕm
śaktinikāng kagānglayang ing ambara lĕyĕp aruhur
sang ratu śakti yan pĕpĕk ikāng bala-gana catura

11.
hinganikāng sayojana salakṣa ḍĕpa widhinika
yojana hinganing bhahiri-śabda lĕpasika kabeh
dwādaśa yojananya kupaking gĕlap angawang-awang
śabdani sang sujāna mĕpĕking bhuwana paḍa ngalĕm

12.
haywa mamukti sang sujana kaṣṭa piśita tilarĕn
kaśmalaning śarīra ripu wāhya ri dalĕm aparĕk
lwirnika kaṣṭa-mangsa musikā śrĕgala wiyung ulā
krimi kawat makādinika pāpahara hilangakĕn

13.
haywa maninda ring dwija daridra dumadak atĕmu
śāstra tininda denira kapātaka tinĕmu magöng
yan kita ninda ring guru patinta maparĕk atĕmu
lwirnika wangśa-patra tumibeng watu rĕmĕk apasah

Nītiśāstra
]]
Pupuh 002